CELEX: C2007/247/66
Language: mt
Date: 2007-10-20 00:00:00
Title: Kawża T-331/07: Rikors imressaq fis- 7 ta' Settembru 2007 — Chupa Chups vs Il-Kummissjoni

20.10.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 247/40
            
         Rikors imressaq fis-7 ta' Settembru 2007 — Chupa Chups vs Il-Kummissjoni
   (Kawża T-331/07)
   (2007/C 247/66)
   Lingwa tal-kawża: L-Ispanjol
   Partijiet
   
      Rikorrenti: Chupa Chups S.A. (Barċellona, Spanja) (rappreżentant: Ramón Falcón Tella, avukat)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               tannulla l-Artikolu 1(2) tad-Deċiżjoni tal-Kummissjoni li tiddikjara n-nuqqas ta' kompatibbiltà mas-suq komuni ta' l-għajnuna reġjonali ta' EUR 800 000, mogħtija fl-2003 abbażi tal-programm “Minería 2”, u li konsegwentement tiddikjara li l-għajnuna msemmija ma tistax titħallas;
            
         
               —
            
            
               sussidjarjament, tannulla l-aħħar sentenza ta' l-Artikolu 1(2) tad-deċiżjoni, li tgħid li “Konsegwentement, l-imsemmija għajnuna ma tistax tkun mogħtija”;
            
         
               —
            
            
               tikkundanna lill-Kummissjoni tal-Komunitajiet Ewropej tbati l-ispejjeż.
            
         Motivi u argumenti prinċipali
   Id-deċiżjoni kkontestata tiddikjara bħala mhux kompatibbli mas-suq komuni l-għajnuna reġjonali fl-ammont ta' EUR 800 000, mogħtija fl-2003 abbażi tal-programm “Minería 2”, li inizjalment kienet awtorizzata mill-Kummissjoni. Id-deċiżjoni kkontestata tqis li l-applikant ma kienx intitolat sabiex jieħu sehem f'tali sistema ta' għajnuniet, peress li l-impriżi f'diffikultà huma esklużi minnu.
   In sostenn tat-talbiet tagħha, ir-rikorrenti tallega li l-Kummissjoni wetqet żball manifest ta' evalwazzjoni u kisret il-prinċipju ta' l-aspettativi leġittimi.
   Fir-rigward ta' l-ineżattezzi fattwali u l-iżball fl-evalwazzjoni min-naħa tal-Kummissjoni, ir-rikorrenti ssostni li l-2002 kienet l-ewwel sena li fiha kien sar telf, u li fl-għoti ta' l-għajnuna, l-awtoritajiet nazzjonali ma setgħux ikunu jafu b'dan it-telf, peress li l-kontabbiltà kienet għadha ma ġietx approvata.
   Barra minn hekk, ir-rikorrenti ssostni li l-impriża ma tistax titqies bħala impriża f'diffikultà skond il-paragrafu 5(a) tal-linji gwida Komunitarji għall-għajnuna mill-Istat għas-salvataġġ u r-ristrutturar ta' impriżi f'diffikultà, li jistabbilixxi li impriża titqies li tkun f'diffikultà fejn iktar minn nofs il-kapital tagħha kif jidher fil-kontijiet tal-kumpannija ma għadux aċċessibbli u fejn aktar minn kwart tal-kapital intilef fit-12-il xahar ta' qabel. F'dan il-każ, il-Kummissjoni wetqet żball manifest ta' evalwazzjoni peress li, sabiex tikkalkola l-perċentaġġ irrappreżentat mit-telf u sabiex tiddetermina jekk dan it-telf jaffetwax il-kapital, din ma ħaditx in kunsiderazzjoni r-riżervi meħtieġa mil-liġi u dawk volontarji li kellha l-kumpannija, li l-ammont tagħhom kien iktar milli bizzejjed sabiex ikopri t-telf kollu.
   Kienet l-impriża stess, bir-riżorsi tagħha stess u dawk ikkontribwiti minn kredituri u banek privati, li solviet is-sitwazzjoni ta' telf, u konsegwentement l-impriża ma tistax titqies bħala impriża f'diffikultà, skond il-paragrafu 4 tal-linji gwida Komunitarji għall-għajnuna mill-Istat għas-salvataġġ u r-ristrutturar ta' impriżi f'diffikultà, li jiddefinixxi impriżi f'diffikultà bħala dawk li ma jkunux kapaċi li jsolvu tali sitwazzjoni mingħajr assistenza esterna.
   Lanqas seħħew is-sintomi li hemm riferenza għalihom fil-paragrafu 6 tal-linji gwida, peress li t-telf ma żdiedx, iżda naqas. Il-prodotti maħżuna mhux qed jiżdiedu iżda jonqsu. Id-dejn ma kibirx iżda ċkien. L-interessi dovuti ma telgħux, iżda niżlu b'mod sinjifikanti bejn l-2002 u l-2003.
   Ir-rikorrenti ssostni wkoll li l-projbizzjoni milli tingħata l-għajnuna ta' EUR 800 000, awtorizzata fl-2003 fil-kuntest ta' programm ta' għajnuniet reġjonali approvat mill-Kummissjoni, tikser il-prinċipju ta' l-aspettativi leġittimi.
   F'dan ir-rigward hija ssostni li ċ-ċħid tal-ħlas ta' l-għajnuna għandu l-istess effett negattiv fuq il-karta tal-bilanċ tal-profitti u t-telf ta' l-impriża bħal deċiżjoni ta' rkupru, bl-unika differenza li f'dan il-każ l-ebda ħlas ta' interessi ma huwa dovut.
   L-għajnuna kienet approvata mill-Kummissjoni u Chupa Chups ma kellha l-ebda raġuni għalfej taħseb li ma kienitx intitolata għal dik l-għajnuna. Li kieku l-għajnuna reġjonali ma kienitx teżisti, id-deċiżjonijiet fuq l-investiment setgħu kienu differenti.